Kim Andersen (V), 2008-04-10:
For Venstre er det spørgsmål, vi diskuterer her i salen i dag, af allerstørste vigtighed.
Det er vigtigt, at vi er effektive og tager hånd om landets sikkerhed, at vi har et efterretningsvæsen, som kan arbejde også med den hemmelighed, som nu engang er forudsætningen for en efterretningstjeneste.
I Venstre erkender vi, at der i og uden for vores land er grupper, som ikke vil vores samfund, som vil bruge alle midler for at antaste vores værdier og vores sikkerhed.
Vi har også set aktuelle sager, hvor danske statsborgere angiveligt skulle have været ombragt, fordi nogle, der er her som gæster, har villet fremme højere mål og begå kriminalitet.
Vi betragter de spørgsmål her med allerallerstørste vigtighed, og vi ønsker at sikre, at Politiets Efterretningstjeneste fortsat kan udføre et godt og vigtigt og nyttigt arbejde for vores land og vores fælles sikkerhed.
Vi har hørt ministrene i dag redegøre for det regelsæt og retsgrundlag, som udlændingeloven i dag hviler på, og vi mener, at det har været et retssikkerhedsmæssigt forsvarligt grundlag.
Det var jo regler, som i 2002 blev gennemført med et meget, meget bredt flertal her i Folketinget og også med deltagelse af Det Radikale Venstre og Socialdemokratiet.
Det var en lovgivning, som baserede sig på forarbejder, der var gennemført under den daværende SR-regering tilbage i 2001.
Et bredt flertal her i Tinget vurderede dengang, at det var retssikkerhedsmæssigt forsvarligt.
Det mente vi også, og det mener vi fortsat.
Men vi er i et dilemma, i forbindelse med at vi ser, at lovgivningen skal praktiseres, og at vi ser de konkrete anslag mod vores lands sikkerhed og danske statsborgeres sikkerhed.
Det er klart, at det for Venstre ikke er acceptabelt, at personer, der er her som gæster, og som bliver arresteret og frihedsberøvet med henblik på udvisning, fordi PET og den struktur, vi har indrettet os med for at håndtere disse sager, vurderer, at de er til fare, så alligevel ikke kan udvises.
Der må vi anmode om, at PET og Flygtningenævnet udveksler de fornødne oplysninger, så Flygtningenævnet ikke forhindrer reelle udvisninger på et mangelfuldt grundlag.
Vi synes, der i forhold til den erfaring, vi har indhøstet, er brug for at se på det arbejde, der blev afsluttet med lovgivningen i 2002, og vi er derfor glade for, at regeringen vil nedsætte en arbejdsgruppe, som vil overveje, om der er behov for nye initiativer for at sikre, at udvisninger sker på en effektiv måde.
Vi er naturligvis også meget interesserede i, at vi fastholder retsstatens grundprincipper, og at dette sker på et retssikkerhedsmæssigt forsvarligt grundlag og inden for Danmarks internationale forpligtelser.
Vi håber, at det arbejde kan gennemføres meget hurtigt, at det ikke bliver en syltekrukke, men at det sker målrettet, effektivt og hurtigt og naturligvis under iagttagelse af den fornødne saglighed og faglighed.
Jeg er glad for på den baggrund og på vegne af mig selv fra Venstre, fru Karen Hækkerup fra Socialdemokratiet, hr. Peter Skaarup fra Dansk Folkeparti, hr. Tom Behnke fra Det Konservative Folkeparti, hr. Naser Khader fra Ny Alliance og fru Pia Christmas-Møller som frigænger at kunne fremsætte følgende:
Forslag til vedtagelse »Folketinget konstaterer, at - forebyggelse af terrorisme og beskyttelse af statens og borgernes sikkerhed er en af vor tids største sikkerhedspolitiske udfordringer, - adgangen til administrativ udvisning af udlændinge, der anses til fare for statens sikkerhed, er en nødvendig bestanddel af et lands beredskabsforanstaltninger, og der har eksisteret en særskilt bestemmelse herom siden 1952,